उसका प्यार पाने के लिए सुहाना पति को धोखा देती रही, जब सफल का सच सामने आया तो ठगी रह गई
उसके लिए मैं बस इस महल का एक सजावटी सामान भर हूं। मैं जिंदगी उसके साथ बिताना चाहती हूं, जिसे सच में मेरी जरूरत हो, मुझसे प्यार हो।
“शिट शिट शिट…” फ्लैट हुए टायर को देखकर सुहाना ने उस पर किक मारी और खुद ही दर्द से दोहरी हो गई। इस सुनसान रास्ते पर न कोई बंदा न बंदे की जात। फोन की बैटरी को इसी टाइम डेड होनी थी। कतई फिल्मी सिचुएशन थी, पर रोमांटिक नहीं हॉरर या थ्रिलर।
तभी सामने से एक आकृति आती दिखी। अब सिचुएशन और फिल्मी हो गई थी, पर किस जॉनर की, यह तय होना बाकी था।
“मे आई हेल्प यू मैम।” भारी मर्दाना आवाज पर सॉफिस्टिकेटेड लहजा।
"टायर चेंज करना पड़ेगा, चाबी दीजिए, स्टेपनी निकालता हूं।"
वह इतने हक से चाबी मांग रहा था, पर ब्लैक हेलमेट अब तक नहीं उतारा था। ब्लैक ही लेदर जैकेट, 18 लाख की बाइक, यह कोई बाइक गैंग मेम्बर भी हो सकता है ‘धूम’ मूवी की तरह। सुहाना ने खुद का जायजा लिया, गोल्डन चेन में नाजुक सा सॉलिटियर डायमंड, सॉलिटियर की ही अंगूठी और इयररिंग्स। दो लाख का पर्स और प्लास्टिक मनी। अगर वह गैंग मेम्बर भी है तो फिलहाल सुहाना सेल्फ डिफेंस में क्या ही करती। उसने चाबी चुपचाप उसे सौंप दी।
“थैंक्स फॉर योर ट्रस्ट।" उसने हेलमेट उतारकर मुस्कुराते हुए कहा तो सुहाना की चीख ही निकल गई।
"ओह माय गॉड! आई कांट बिलीव इट, आप सफल हैं न? यू आर माय मोस्ट फेवरेट एक्टर। 'कसौटी प्यार की' का एक भी एपिसोड नहीं छोड़ती मैं, बस आपकी वजह से..."
वह इतने एक्साइटमेंट में बोले चले जा रही थी और सफल मंद मंद मुस्कुरा रहा था।
"बस मैम, आपके प्यार ने ही तो सफल को सफल बनाया है, सफलता का स्वाद चखाया है।" उसने कुछ ऐसे अंदाज में बोला कि सुहाना की धड़कनें जो पहले ही इतनी तेज थीं, और तेज हो गईं। उसे लगा वह ही प्रेरणा है, सफल की हीरोइन।
“आप यहां…”
"बस सीरियल की शूटिंग के लिए लोकेशन देख रहा था कि घूमने की इच्छा हो आई। एक महीने का शेड्यूल इसी शहर में है। कोई अच्छा सा होटल मिल जाए, जहां मेरे ऑफिस और उस दोस्त के घर का सेट लग सके, जिसके पास मैं ठहरने आया हूं स्क्रिप्ट के मुताबिक।”
“होटल का तो ठीक है, अगर आप चाहें, आपको परेशानी न हो तो मेरा घर भी खाली ही है। होटल से कम भी नहीं, लेक व्यू और जंगल व्यू दोनों हैं। खुली स्पेस भी काफी है। क्या आप देखना चाहेंगे?"
"सिर्फ देखना, हम तो चाय भी पीना चाहेंगे, अगर आप..."
"डिनर इनविटेशन कुबूल कीजिए, मुझे बहुत खुशी होगी।" सुहाना चहक रही थी।
"सॉरी मैम, एक तो बिजी शेड्यूल, ऊपर से मीडिया को पता लगा या किसी ने लोकेशन रिवील कर दी तो प्रॉब्लम हो जाएगी।” सफल थोड़ा हिचकिचाया।
"अरे आप बेफिक्र रहिए, पिक ड्रॉप मेरी तरफ से। और किसी को कानोंकान भनक नहीं लगेगी। वैसे भी मैं सोशल मीडिया पर नहीं हूं। हर चीज शेयर करने की बीमारी से दूर।"
"ओके कूल, मैं कॉल करके आता हूं, जब आप फ्री हों।"
"भूल तो नहीं जाएंगे?"
"मैम, मुझ पर नहीं तो खुद पर तो कॉन्फिडेंस रखिए। आपका चेहरा भूलने लायक है क्या?" वही चार्मिंग स्माइल जिस पर देश-दुनिया की फीमेल फैन फॉलोइंग मर मिटी थी।
सुहाना को खुद यकीन ही नहीं हो रहा था कि यह सब सच में हुआ है उसके साथ, किसी और से कहती तो वह क्या ही यकीन करता।
पर कहती भी किससे? यश से, जो साल में 6-8 महीने विदेशों में ही रहता था। या अपने गॉसिप ग्रुप से, जिसे बस हर बात में चटखारेदार मसाला चाहिए होता है। उनमें से किसी को भनक भी लगी तो जंगल की आग की तरह न्यूज फैल जाएगी।
"वॉव मैम, आपका महल तो सेवन स्टार होटल को मात करता हुआ है।"
अगले दिन शाम को ही सफल वहां मौजूद था। सुहाना का पूरा दिन पार्लर में बिताना भी वेस्ट नहीं गया था। हीरोइन से कम नहीं लग रही थी कहीं से भी।
"आपकी फैमिली में कौन-कौन है, इफ यू डोंट माइंड..."
"फैमिली तो बहुत लंबी-चौड़ी है, यहां बस हम दोनों ही रहते हैं। मैं और मेरे हसबैंड यश।"
उसकी आवाज धीमी हो गई।
"नो वे, आप शादीशुदा तो बिल्कुल नहीं लगतीं। कहीं आप यह इसलिए तो नहीं कह रहीं न कि मैं आपसे फ्लर्ट न करूं?" सफल की बात पर सुहाना ब्लश कर गई।
"यह एकदम परफेक्ट लोकेशन है। शूट एक महीने चलेगा। एक हफ्ते की मार्जिन रखकर, आप प्लीज रेंट, टर्म्स एंड कंडीशन्स वगैरह बता दें ताकि हम जल्द से जल्द काम शुरू कर सकें।"
"अरे, कैसी बात कर रहे हैं आप। यह तो लक बाय चांस वाला मौका है मेरे लिए। जैसा कि आप देख सकते हैं, पैसे की कोई कमी नहीं है। मनी डजंट मैटर फॉर मी। आपकी पूरी कास्ट को रू-ब-रू देखने का मौका मिले, और क्या चाहिए।"
"मैम आर यू सीरियस? आपको नहीं चाहिए कुछ?"
"आपके साथ सेल्फी और जब भी फ्री हों लंच या डिनर।" सुहाना मुस्कुराई।
और इस तरह डेली सोप की शूटिंग शुरू हो गई। सोसाइटी में हॉट टॉपिक बन गया, मीडिया कवरेज मिली। सोशल सर्कल में छोटी लड़कियों से लेकर बूढ़ी औरतें तक सुहाना के आगे-पीछे घूमने लगीं, जो रुतबा और पहचान इतनी अमीरी नहीं दिला पाई, एक सीरियल ने दिला दी।
पर सुहाना किसी को भी लिफ्ट नहीं कराती थी। जब-जब सफल का सीन होता, वह अक्सर सेट पर पहुंच जाती। सफल की नजरें भी उसे ढूंढती रहती थीं। पहले एक दो बार वे बाहर डिनर पर गए, लेकिन अब तो सफल का ब्रेकफास्ट से लेकर लंच, डिनर तक सुहाना के साथ ही होता। उसके लिए स्पेशल डाइट बनवाई जाती। देखते-देखते ही दोनों एक-दूसरे के बहुत करीब आ गए। शूट भी एक महीने की बजाय दो महीने तक खिंच गया। दोनों ही नहीं चाहते थे यह कभी खत्म हो।
"सूही, तुम एक्टिंग क्यों नहीं ट्राई करतीं बेब्स, कितना प्रिटी फेस है तुम्हारा। इस बहाने हमें और बहुत सा टाइम साथ स्पेंड करने मिलेगा। यूं छिप छिपकर नहीं मिलना पड़ेगा।" सुहाना के चेहरे पर आई लट को पीछे करते हुए सफल ने प्यार से कहा।
"नॉट पॉसिबल सुफ। यश कभी अलाऊ नहीं करेगा। ऊपर से मैं 35 साल की हूं। लीड एक्ट्रेस 20-22-25 के अंदर होती हैं और 35 वालों को तुम लोग मां-बाप बना देते हो उनके।"
"बेब्स तुम कहीं से भी 25 से ज्यादा की नहीं लगतीं, इतनी वेल मेंटेंड हो। हां, यह बात सही है मां-बाप के रोल में भी अंडर 40 ही लिए जाते हैं ताकि ग्लैमरस और खूबसूरत लगें। 50 प्लस वालों को दादा-दादी, बा बना दिया जाता है। फिर भी गिव इट अ ट्राई।" सफल ने समझाया।
"सुफ, आई थिंक आई एम इन लव विद यू। क्या हमारा कोई फ्यूचर हो सकता है या बस यूं ही चोरों जैसे मिलेंगे? मैं यश को डिवोर्स देकर तुमसे शादी करना चाहती हूं, उसका होना न होना एक बराबर है। उसे न मेरी फिक्र है, न कद्र। मेरे लिए कभी टाइम नहीं होता उसके पास। उसके लिए मैं बस इस महल का एक सजावटी सामान भर हूं। मैं जिंदगी उसके साथ बिताना चाहती हूं, जिसे सच में मेरी जरूरत हो, मुझसे प्यार हो। तुम करते हो न मुझसे प्यार?" सुहाना की आंखें भर आईं।
"आई लव यू टू मेरी जान। जो तुम कहो, जैसे कहो, मैं तैयार हूं। आई एम ऑल योर्स सूही।" सफल ने उसे कसकर गले लगा लिया।
"यार, मुझे लग रहा है, हमें जल्दी से यहां से पैकअप करना पड़ेगा।" रात को सफल अपने जिगरी दोस्त और को-स्टार अनुज के साथ अपने रूम में ड्रिंक कर रहा था। अनुज आज ही आया था, कुछ दिन उसके सीन शूट होने थे।
"अबे तुझे चढ़ गई है ज्यादा। यहां से पैक-अप कर लिया तो पता है न, जो किराए के लाखों रुपए हम ऐंठ रहे हैं प्रोड्यूसर से, सुहाना के नाम पर, वह इनकम बंद हो जाएगी। ऊपर से तेरी डाइट, जिम सबका जो लमसम खर्च हमने शो कर रखा है, वह भी। सुहाना तुझ पर दिलो-जान से फिदा है। दिल खोलकर खर्च करती है। शॉपिंग कराती है, हर ऐश यहीं मुहैया करा देती है, महंगी महंगी गिफ्ट्स देती है, और भी बहुत कुछ देती है…” अनुज ने उसे आंख मारी।
"हां यार, इसीलिए तो आंटी को सेट किया था, पर अब वह सीरियस होने लगी है। आज शादी की बात कर रही थी। यह खतरे की घंटी है। मैं उसे यह भी नहीं बता सकता कि मैं पहले से शादीशुदा हूं, एक बच्चे का बाप हूं। किसी को भी यह पता लगा तो कॉलेज वाले लवर बॉय के रोल मिलना बंद हो जाएंगे।
अपनी उम्र 28 की बजाय 24 बता रखी है मैंने। अभी तो ये पहला ही टीवी सीरियल है, मुझे फिल्मों में आना है, सुपरस्टार बनना है। बहुत सारा पैसा चाहिए पर लालच में रिस्क नहीं ले सकते। फूंक फूंककर कदम रखना होंगे।" सफल घबरा गया था।
उधर सुहाना को काटो तो खून नहीं। नहीं, किसी फिल्मी सिचुएशन की तरह उसने इत्तेफाक से उन लोगों की बातें नहीं सुन ली थीं। दरअसल सफल को लेकर सुहाना की दीवानगी बहुत बढ़ गई थी।
जबसे उसे पता चला था कि अनुज भी शूटिंग को आ रहा है, इसलिए अब सफल उसके पास नहीं रुक सकेगा कुछ दिन, अनुज के साथ ही रहना होगा, तो सफल को देखने और अपने बारे में उनकी बातें सुनने के लिए सुहाना ने उनके रूम में कैमरे लगा दिए थे। अभी भी वह हेडफोन लगाए अपने बेडरूम में सब सुन रही थी और उसका मन कर रहा था सफल को शूट कर दे, कैमरे से नहीं, रिवॉल्वर से।
उसने आंखों में भर आए आंसू बेदर्दी से रगड़े, हेडफोन उतारा, फोन उठाया। यश के 12 मिस्ड कॉल्स और पच्चीस मैसेज आए हुए थे।
"तुम जानती हो न जान, तुमसे दूर रहना कितना मुश्किल है, पर सब तुम्हारे लिए ही तो कर रहा हूं। अभी थोड़ी सी मेहनत और डियर, फिर पांच साल में रिटायरमेंट लेकर हम दोनों दुनिया घूमेंगे, पूरे टाइम तुम्हारे साथ रहूंगा प्रॉमिस, कभी शिकायत का मौका नहीं दूंगा। गुस्सा छोड़ दो जानेमन प्लीज कॉल मी बैक, तुमसे बात नहीं होती तो किसी काम में मन नहीं लगता। लव यू फॉरएवर।"
यश के मैसेज पढ़कर गिल्ट ने उसे आ घेरा। ग्लैमर और चकाचौंध के पीछे भागकर वह अपने हाथों अपनी दुनिया तबाह करने तुल गई थी। खुद को संभालकर उसने यश को कॉल किया। उसका रोना सुनकर यश बेचैन हो गया। तुरंत ही एम्स्टर्डम से वापसी की टिकट बुक करा ली।
दो दिन बाद सफल की बीवी और बच्चे की फोटो मीडिया में थी, ट्विटर पर ट्रेंडिंग थी। सफल हैरान था, सदमे में था। वह सुहाना से बात करके मामला संभालने आया तो देखा कि वह इत्मीनान से प्रोड्यूसर के साथ चाय पी रही है। लाखों के खर्च का बिल उसके आगे रखा था, जिसका हिसाब अब सफल को देना था।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें